**ÜHISTE KAVATSUSTE KOKKULEPE**

**Tallinnas 16. juunil 2010. a**

Lähtudes Haapsalu linna kavatsusest korrastada oma koolivõrk, mis arvestaks õpilaste arvu vähenemist ning tagaks kõigile õpilastele kvaliteetse põhi- ja gümnaasiumihariduse; Haapsalu linna soovist tagada riigigümnaasiumi luues Haapsalu linna ja Lääne maakonna õpilastele võimalikult kiiresti uue õppekava nõuetele vastava ja valikuterohke gümnaasiumihariduse võimalus;

arvestades Haridus- ja Teadusministeeriumi soovi toetada Haapsalu linna koolivõrgu arendamisel ning valmisolekut riigigümnaasiumi asutamiseks ja pidamiseks ning

võttes aluseks Haapsalu Linnavolikogu 28. mai 2010. a otsuse nr 50, lepivad Haapsalu linn ning Haridus- ja Teadusministeerium kokku alljärgnevas:

1. Alustada läbirääkimisi Haapsalus ühe riigigümnaasiumi asutamiseks ja pidamiseks arvestusega, et Haapsalu Linnavalitsus saaks esitada läbirääkimiste tulemusena valmiva tegevuskava volikogu 2010. a septembrikuu istungile ning riigigümnaasium alustaks tegevust alates 1. septembrist 2012. a.
2. Läbirääkimiste lähtealuseks võetakse siht luua riigigümnaasium seniste Haapsalu linna üldhariduskoolide gümnaasiumiklasside ühendamisega üheks uut kvaliteeti pakkuvaks kooliks, milles on kõik kvalifikatsiooninõuetele vastavad õpetajad, vähemalt neli õppesuunda ning piisav arv valikkursusi, mis annab õpilastele suurema võimaluse kujundada endale individuaalne õppekava.
3. Läbirääkimiste käigus lepitakse kokku tingimustes, mis puudutavad gümnaasiumiosa üleandmise korraldust, koolihoone asukohta, õppekeskkonna kaasajastamist, riigigümnaasiumi rahastamise küsimusi, Haapsalu linna ja teiste Lääne Maakonna omavalitsuste kaasamist riigigümnaasiumi arengut puudutavate küsimuste lahendamisse ning üleminekuga seotud muid küsimusi. Läbirääkimiste tulemusena sõlmitakse eelkokkulepe, mille alusel viivad pooled läbi vajalikud õigusaktidest tulenevad kooskõlastused ja protseduurid.

Haapsalu linn Haridus- ja Teadusministeerium

Urmas Sukles Tõnis Lukas

linnapea minister